
1. Ընթացիկ իրավիճակը և իրավական ակտի ընդունման անհրաժեշտությունը.
Հայաստանի տարածքային զարգացման հիմնադրամի (այսուհետ՝ Հիմնադրամ) կողմից իրականացվում են մի շարք ծրագրեր որոնց թվում են նաև Հայաստանի Հանրապետության և միջազգային վարկատու կազմակերպությունների միջև կնքված միջազգային պայմանագրերով (այսուհետ՝ Վարկային համաձայնագիր) իրականացվող վարկային ծրագրեր (այսուհետ՝ Ծրագիր)։
Համաձայն Ծրագրերի Վարկային համաձայնագրերի՝ այս Ծրագրերի շրջանակներում ապրանքների, աշխատանքների և ծառայությունների ձեռքբերումն իրականացվում է տվյալ ֆինանսավորող կազմակերպության գնման ընթացակարգերին և օրինակելի պայմանագրերին ու փաստաթղթերին համապատասխան։
Նախորդ տարիներին այս Ծրագրերի շրջանակներում մի շարք կազմակերպությունների հետ կնքվել են պայմանագրեր, որոնցով նախատեսվել են, որ շինարարական աշխատանքների կատարման կամ խորհրդատվական ծառայությունների մատուցման համար անհրաժեշտ է ձեռք բերել տրանսպորտային միջոցներ, դրանք շահագործել պայմանագրի կատարման համար, իսկ պայմանագրի ավարտից հետո վերադարձնել պատվիրատուին։
Նշված պայմանագրերի շրջանակներում տրանսպորտային միջոցների գնման համար նախատեսված գումարները պայմանագրերի համապատասխան տողերով պատվիրատուի կողմից վճարվել են համապատասխան կապալառու և խորհրդատվական ծառայություններ մատուցող ընկերություններին, որոնք էլ ձեռք են բերել տրանսպորտային միջոցները և գրանցել իրենց անունով` նպատակ ունենալով պայմանագրի ավարտից հետո դրանք գրանցելու և/կամ անվանափոխելու Հիմնադրամի անունով։
Ներկայումս վերոնշյալ պայմանագրերից շատերն ավարտվել կամ գտնվում են ավարտական փուլում և դրանց շրջանակներում ձեռք բերված տրանսպորտային միջոցները փաստացի վերադարձվել են Հիմնադրամին, ինչպես նախատեսված է պայմանագրերով, սակայն խնդիրներ են առաջացել դրանք Հիմնադրամի անունով գրանցելու և/կամ անվանափոխելու հարցում։ 
Հարցի կապակցությամբ ՀՀ ներքին գործերի նախարարության հաշվառման-քննական ծառայությունների մատուցման, թույլտվությունների և լիցենզավորման վարչության հաշվառման-քննական բաժիններում աշխատանային կարգով կատարված հարցումներից պարզվել է, որ տրանսպորտային միջոցները Հիմնադրամի անունով գրանցել և/կամ անվանափոխել (սեփականատիրոջ փոփոխություն) հնարավոր է որևէ գործարքի՝ առ ու ծախի կամ նվիրատվության գործարք կատարելու   ձևով։
Նախագիծը մշակվել է Հիմնադրամի կողմից և տեղեկացվել է, որ տրանսպորտային միջոցները վերջինիս անհրաժեշտ են հետագա գործունեության համար։  
Սույն որոշման ընդունման անհրաժեշտությունը պայմանավորված է տրանսպորտային միջոցների հետագա տնօրինման անհրաժեշտությամբ։
ՀՀ արդարադատության նախարարը գրությամբ դիմել է ՀՀ ՏԿԵ նախարարին վերջինիս բնականոն գործունեությունն ու ծառայողական պատշաճ սպասարկման անընդհատությունն ապահովելու նպատակով Նախարարությանն ամրացված 2015 թվականի արտադրության «Toyota Camry 2.5» մակնիշի, 007 LL 55 պետական հաշվառման համարանիշով (VIN՝ JTNBF4FKX03030592) ավտոմեքենան (այսուհետ՝ Toyota camry) տրանսպորտային միջոցը փոխարինելու համար։
Հաշվի առնելով, որ տրանսպորտային միջոցները ձեռք են բերվել Հիմնադրամի կողմից վարկային միջոցների և ՀՀ կառավարության համաֆինանսավորման հաշվին իրականացվող ծրագրերի շրջանակներում՝ ներկայացված նախագծով առաջարկվում է դրանք հաշվառել որպես պետական սեփականություն, 1 միավոր տրանսպորտային միջոց ամրացնել ՀՀ արդարադատության նախարարությանը (Նախարարությանն ամրացված 1 տրանսպորտային միջոցը Կոմիտեին ամրացնելու պայմանով) 2 միավոր տրանսպորտային միջոց ամրացնել ՀՀ ՏԿԵՆ պետական գույքի կառավարման կոմիտեին և 4 միավոր տրանսպորտային միջոց նվիրատվությամբ հանձնել Հիմնադրամին։
2. Կապը ռազմավարական փաստաթղթերի հետ. 
ՀՀ կառավարության 18.08.2021թ. թիվ 1363-Ա որոշմամբ սահմանվել է ՀՀ կառավարության 2021-2026թթ. ծրագիրը, որի 6.7 կետով հաստատվել է «Պետական գույքի արդյունավետ կառավարում» բաժինը։ Ծրագրի համաձայն սահմանվել է գույքի արդյունավետ կառավարման, արդյունավետության և գրավչության բարձրացմանը, հաշվառմանը, միասնական բազայի հաշվառմանը, բնակչության սոցիալ-տնտեսական խնդիրների լուծմանն ուղղված մի շարք կատարման ենթակա միջոցառումներ։ Նախագծի ընդունման արդյունքում տրանսպորտային միջոցների մի մասը կհաշվառվեն որպես պետական սեփականություն և կտնօրինվեն պետության կարիքների համար, որը բխում է ՀՀ կառավարության 2021-2026թթ. Ծրագրի պահանջներից։
[bookmark: _GoBack]3. Առաջարկվող կարգավորման բնույթը.
ՀՀ կառավարության որոշման նախագծով լուծվում է Հիմնադրամի կողմից վարկային միջոցների և ՀՀ կառավարության համաֆինանսավորման  հաշվին իրականացվող ծրագրերի շրջանակներում գնված տրանսպորտային միջոցները Հիմնադրամի անվամբ ձևակերպման հարցը։ 
4. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը.
Նախագիծը մշակվել է Հայաստանի տարածքային զարգացման հիմնադրամի կողմից, շրջանառվել և խմբագրվել է ՀՀ ՏԿԵՆ պետական գույքի կառավարման կոմիտեի կողմից:
5. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.
ՀՀ կառավարության որոշման նախագծի ընդունման կապակցությամբ ՀՀ պետական բյուջեում եկամուտների նվազեցում կամ ծախսերի ավելացում չի նախատեսվում: 

